
Beszámoló

a Dr. Romics László Egészségügyi Intézmény

2019. évi tevékenységéről

Bevezetés

Jelen beszámoló intézményünk 2019.évi gazdálkodását és szakmai tevékenységét foglalja össze.

A Dr. Romics László Egészségügyi Intézmény ellátási területén a járóbeteg szakellátási, gondozói valamint a területi – és iskolavédőnői feladatokat látja el. Fenti járóbeteg tevékenységek mellett egynapos sebészeti részleget működtet, így Érd és térsége egészségügyi ellátásában komplex és központi szerepet játszik.

Működésünk alapját Érd Megyei Jogú Város fenntartói státusza mellett a Nemzeti Egészségbiztosítási Alapkezelővel (NEAK, korábban OEP) kötött finanszírozási szerződés és az ÁNTSZ által kiadott működési engedélyünk jelenti.

Intézményünk feladatainak ellátásához és működéséhez szükséges anyagi és tárgyi feltételek 2019. évben biztosítottak voltak.

Kapacitás

Intézményünk járóbeteg szakellátási kapacitása (az u.n óraszám) 2019-ben nem változtak, részletesen:

	
	Szakorvosi óraszám
	Nem szakorvosi óraszám

	OEP finanszírozott szakrendelés
	1 210
	426

	OEP finanszírozott gondozói
	158
	0

	Nem OEP Finanszírozott
	86
	30

	Összesen
	1 454
	456


(Részletesebben lásd 1. sz. melléklet)

Intézményünk fekvőbeteg (esetünkben egynapos sebészet) kapacitása 8 ágy, engedélyünk az alábbi szakmák keretében elvégzett beavatkozásokra szól: szemészet, sebészet, fül-orr-gégészet, ortopédia, nőgyógyászat, urológia.

Alapellátás területén „kapacitásunk” 20 fő területi védőnő és 6 fő iskola védőnő. ( A megnövekedett gyermekszám miatt a területi védőnői körzetek száma - fenntartói engedéllyel - 2020. január 1-től 21-re növekedett.)
Finanszírozási környezet
A korábbi évekhez hasonlóan a járóbeteg szakellátás területén jelentett teljesítményünk az éves TVK (teljesítmény volumen korlát) mértékét – némileg egyszerűsítve a NEAK által finanszírozott ellátások számát – jelentősen túllépte.

2019.évben a járóbeteg szakellátások után a NEAK-nak jelentett pont 419.704.778, míg intézményünk TVK-ja 374.412.729 pont volt (12 % túlteljesítés)
2019. folyamán a NEAK a járóbeteg ellátást a TVK erejéig 1,98 Ft/pont értéken finanszírozta, a TVK feletti pontszámok 100-110 % közötti részét 30 %-on (59,4 fillér), 110-120% között pedig 20 %-on (39,6 fillér).

Egynapos sebészet TVK-ja 1.018 súlyszám volt, melyet a jelentett teljesítményünk teljes egészében lefedett. A NEAK a teljesítményt 198.000,- forint/pont értéken finanszírozta (egynapos sebészet esetén nincs degresszió, TVK-n felüli teljesítményre nincs finanszírozás. 
Tárgyi feltételek

Épület

A 2019.év ( az előző évhez hasonlóan)  a Modern Városok programja keretében zajló rekonstrukció jegyében zajlott. A munkálatok az Alsó utca felőli  „ régi” épületrészben külső-belső nyílászáró cserét, homlokzati és tetőszigetelést, teljes gépészeti megújulást jelentenek intézményünk számára. A Fenntartó műszaki ellenőr gárdájával, valamint a Vállalkozó képviselőivel a heti kooperációs megbeszélések alkalmával folyamatosan egyeztettünk annak érdekében, hogy a betegellátás színvonala a lehető legkevésbé szenvedje meg a munkálatokkal járó kényelmetlenségeket. A közös munka eredményképpen rendeléseket a felújítás miatt egyáltalán nem kellett törölnünk, sőt  időpont módosításokra is csak elvétve kényszerültünk.

Eszközök, berendezések
Érd MJV Önkormányzata – a hagyományoknak megfelelően 2019-ben is 30 millió Ft-tal támogatta Intézményünk műszer- és eszközparkjának karbantartását és új eszközök beszerzését. Az összegből 
a régi röntgen gépek átalánydíjas karbantartása tette ki a legnagyobb egyedi összeget közel 7 millió forint értékben, de jelentős tétel volt az átalakítás miatt a speciális – zömmel laborban elhelyezett – bútorok és berendezések beszerzése. A régi, közel 300.000 kilométert futott Skoda személygépkocsinkat sikerült egy kifejezetten városi szállításra kifejlesztett kishaszon-gépjárműre cserélni, valamint a softwares támogatással már nem rendelkező, elavult betegbehívó rendszer is a modern kor követelményeinek megfelelő webes alapú verzióra lett cserélve.
Az 2018. év elején „Egészséges Budapest Program” keretében benyújtott pályázatunk még a beadás évében pozitív elbírálást nyert. A Támogatói okirat sajnos csak 2019. augusztusában került az EMMI által kibocsátásra, így az orvostechnikai eszközök 200 millió forint értékű, 10 %-os önrész biztosítása melletti a szállítására 2020. február/márciusban kerül sor.
A Modern Városok Programja keretében 282 millió forint értékben volt lehetőségünk további eszköz- és  bútorbeszerzésre, valamint az informatika megújítására. Az eredményes közbeszerzési eljárásoknak köszönhetően a szállítások 2019. december végéig teljes körűen meg is történtek.

Összességében elmondható, hogy a 2018-ban elindult és 2020. I negyedévben befejeződő fejlesztések tárgyi feltételek tekintetében intézményünket az ország legjobban felszerelt önálló szakrendelői közé emelik.
Személyi feltételek

Intézményünk engedélyezett létszáma változatlanul 231,2 fő. Míg a szakdolgozók tekintetében ez nagyrészt teljes munkaidős kollegák közalkalmazotti formában történő foglalkoztatását fedi, addig az orvosok esetében a vállalkozási forma a jellemző, heti 1-3 alkalommal történő rendeléssel. Teljes munkaidős, közalkalmazott orvosi létszámunk nem éri el 10 főt.
Az ágazatra jellemző munkaerőhiány intézményünkre is érvényes, bár míg az orvosok esetében a helyzet egyre feszítőbb, a szakdolgozók esetében csupán labor asszisztensi pályázatunk bizonyult eredménytelennek – immáron többszöri nekifutásra.

Örömteli, hogy az év folyamán több szakmában is elkezdődött a generációváltás: urológiában és fül-orr-gégészeten is fiatal koruk ellenére tapasztalt kollegák csatlakoztak hozzánk a nyugállományba vonuló kollegák helyett.
Szakmai tevékenység

Járóbeteg szakellátás volumene
A laborban végzett tevékenységen kívül a járóbeteg szakellátás keretében  242 ezer orvos-beteg találkozás történt, mely a 2018.évi adattal gyakorlatilag megegyezik. 2019. folyamán a területen kívüli betegek ellátását minden korábbinál szigorúbb kontroll alá vetettük, ezzel is több teret adva az érdi és érd környéki betegeknek. Sajnos az előjegyzési idő több rendelésnél még így is rendkívül hosszú.
Labor

Laborunk  57.000 paciens esetében végzett összesen majdnem  1,1 millió vizsgálatot. Az adatok – így az egy paciens esetében elvégzett 19 darab vizsgálat  – évek óta nem mutatnak változást.  
Mammográfiai szűrés

2019-ben folytatódott az ÁNTSZ által koordinált emlőszűrés. A megjelenési arány 38 % volt, mely  a 2018.évi 31 %-hoz mérve jelentős javulás.  498 főt hívtunk vissza, 14 esetben diagnosztizáltunk panaszmentes hölgyeknél rosszindulatú melldaganatot. 

Egynapos sebészet

Az egynapos sebészetünkön a személyi feltételek stabilizálásának köszönhetően az éves TVK-t könnyedén teljesítettük, összesen 1.589 beteget operáltunk
A műtétek között jelenleg is a legnagyobb hányadot továbbra is a szemészeti  műtétek teszik ki (741 beavatkozás). A második legjelentősebb csoport az ortopédia ( kézsebészet) , melyben 558 műtétet teljesítettünk, a maradék az általános sebészeti és a fül-orr-gégészeti profil között oszlott meg. A nőgyógyászati és az urológiai beavatkozások esetében igényt (sem beteg, de különösen nem sebészi oldalról) nem tapasztalunk. 

Védőnői szolgálat 

Intézményünk részeként működik a védőnői szolgálat, mely tevékenységét az alkábbi számok jellemzik:

Városunkban 2019-ben 698 élő gyermek született. (2018.évi adat: 663) Sajnos ismét volt egy halvaszületés ( 28. hét, 480 gramm) A koraszülöttek száma 56 fő (8,0 %) volt, mely növekedés az előző évihez képest és a magasabb számú ikerterhességgel magyarázható. A védőnők hatékony felvilágosító munkájának köszönhetően országos viszonylatban is kiemelkedő városunkban a szoptatási arány. Az újszülöttek 65 %-át 3 hónapig kizárólag anyatejjel táplálják, de  12 hónapos kor  után is több,  mint 50 %-ban jelen van még a szoptatás.

A területi védőnők által végzett státusvizsgálatok rendben megtörténtek, az 1 éves kor alatt 99,6 %-ban, a 6 évesek körében 97,3 %-ban teljesült. 

Iskolavédőnőink 2019. év folyamán 397 esetben végeztek szűrést (8017fő), míg az előadások száma 285 volt, több mint 4900 fő részvételével.
Higiénia 

Intézményünk a 20/2009(VI.18) Eü.M rendeletben szereplő előírásoknak Higiénés szabályzat, valamint a minőségügyi rendszerben szereplő szabályzatok összessége tesz eleget.

Ennek keretében a szakmai munkát az eljárási leírások útmutatásai szerint végzik a dolgozók.

Szakrendelések higiénés ellenőrzése 19 alkalommal történt, 4 utóellenőrzést végeztünk, az észlelt eltérések lejegyzése az intézeti ellenőrzési naplóba került.

A járóbeteg ellátás területén a higiénés szempontok szerinti munkavégzést és a higiénés feltételek meglétét ellenőriztük a higiénés szemléken.

A higiénés ellenőrzések eredményeként a javító intézkedések valamennyi helyen megtörténtek, amelyet a visszaellenőrzések során regisztráltunk.

Az intézmény területén részleges felújítás folyt az év folyamán. A szakrendelések költözésével a higiénés feltételek átmenetileg, némely esetben rosszabbak voltak. A végleges helyre költözött szakrendelések a higiénés elvárásoknak megfelelnek.

A szakrendelő felújítása befejeződött, a felújítás befejezése után a hatósági vízminta vételezés megtörtént.

Az Egynapos Sebészeti részleg műtőjének fertőtlenítését a nyári leállást követően, teljeskörűen elvégezték.

Higiénés mintavételezést végeztünk:
Egynapos Sebészet:      12 mintavétel

Sebészeti szakrendelés: 6 mintavétel

Gasztroenterológia:       6 mintavétel

Hatósági ellenőrzése:
1. 2019.07.02. Foglalkozás-egészségügy ellenőrzése

2. 2019.10.22. Tüdőgondozó ellenőrzése

3. 2019.11.21. Egynapos sebészeti tevékenység infekciókontroll ellenőrzése

Az ellenőrzések során tett megállapításokat elvégeztük.

Minőségbiztosítás 
2019. április 11-én az ÉMI-TÜV-SÜD által végzett megújító audit a folyamatos felújítási munkák miatti nehezebb körülmények ellenére is sikeresen lezajlott.  Éppen az építkezés nehezítette körülmények mellett is  zavartalanul működő szakrendelések munkáját, a betegellátás folyamatosságát emelték ki pozitívumként. Elismerték emellett az intézeti gazdálkodás áttekinthetőségének javulását, a legfontosabb mutatók folyamatos nyomon követhetősége révén, de pozitív véleménnyel szóltak a dokumentált információk teljességéről is.
Betegpanaszok

2019-ben összesen 38 betegpanasz érkezett az igazgatóságra. Hosszú várakozási idő, telefonos elérhetőség, hosszú előjegyzési idő, dolgozók hangneme, gyermek ellátása, nem megfelelő betegtájékoztatás – ezek a kategóriák képezték a panaszok oroszlánrészét.
A panaszokra minden esetben válaszadás, szükség szerint intézkedés történt.

Peres eljárások

2019-ben folyamatban lévő peres eljárásunk nem volt.

Gazdálkodás

(részletes adatok a 3. számú mellékletben)
Bevételek 

Bevételünk 2019-ben is alapvetően három pilléren nyugodott. Ezek közül a legjelentősebb részt a központi költségvetésből a Nemzeti Egészségbiztosítási Alapkezelőn keresztül, az intézményünk alapellátási díjai, szakellátási (járó és egynapos) teljesítménye alapján járó finanszírozás jelentette. Ezt egészítette ki a Fenntartó önkormányzat által nyújtott támogatás valamint a saját (egyéb) bevétel. 

Bevételeink összességében közel  6 %-al növekedtek 2018.évhez képest.

NEAK finanszírozásunk a 2018.évi 1,38 milliárd forintról 5 %-al 1,45 milliárd forintra nőtt. A növekedés egy része technikai volt (az augusztusi béremelés fedezetét a NEAK pántlikázott formában biztosította az intézményeknek), az évi végi egyszeri extra támogatás is jelentősen meghaladta a 2018.évi „kasszasöprést”.
Az önkormányzattól származó bevétel a korábbi évekhez hasonlóan a 30 millió forint értékű eszköztámogatásból, előző évi költségvetési maradványból és a bérkompenzációra továbbadott összegből tevődik össze.

Saját bevételeink közel 5 %-al emelkedtek. Örvendetes a vizsgálati díjak soron tapasztalható, 10 %-ot meghaladó emelkedés, mely a fizetős szolgáltatásaink erősebb kontrolljának köszönhető. Bérlei díjaink csökkentek, hiszen a Bérbeadó személyének megváltozása miatt szolgálati lakásaink bevétele 2018. szeptember óta az önkormányzatnál jelentkezik. 
Kiadásaink 

Kiadási oldalunk legnagyobb részét a személyi juttatás, egyéb „bérjellegű” költség, valamint a járulékok teszik ki. Ezek összességében a kiadásaink 77 %, NEAK bevételünk 81 %-ra rúgnak. Társintézményi összehasonlításban ezek átlagosnak tekinthető értékek.

Személyi juttatás soron költségeink a 2019. augusztusi szakdolgozói béremelés ellenére kis mértékben csökkentek egyrészt a szoros létszám kontrollnak köszönhetően, másrészt a vállalkozó orvosok számának emelkedése miatt, mely a szolgáltatások soron jelentett jelentős emelkedést.
Anyagbeszerzés és szolgáltatás soron a 10 %-ot meghaladó növekedés oka a takarítás kiszervezése,  a szemészeti tenderben tapasztalható jelentős áremelés, valamint a gyengülő forint „szabadkézi” vásárlású termékek gyakorolt hatása.
Kiadásaink kevesebb, mint 3 %-al haladták meg az előző évi költségeinket
Szakmai terv

Érd Megyei Jogú Város Közgyűlésének Szociális és Egészségügyi Bizottsága 2018.  jóváhagyta az intézmény 2019-2023-ig szakmai tervét. Ennek a tárgyidőszakra vonatkozó teljesítéséről a 4. sz. mellékletben adunk összefoglalót. 

ÖSSZEFOGLALÓ 
Előzetes reményeink ellenére a 2019.év nagy része – a 2018.évhez hasonlóan – a felújítás jegyében zajlott. A kollektíva példás fegyelemmel végezte feladatait a nehezített körülmények ellenére is, így a betegellátás minimális kárát látta a munkálatoknak.
2019. év folyamán jelentős lépéseket tettünk a betegellátás javítása érdekében a területen kívüli betegek szigorú kontrolljával, az előjegyzésre érkezés telefonos ellenőrzésével, a szervezeten belül a „vevő fókuszú szemlélet” kialakításával. 
A szakellátás Teljesítmény Volumen Korlát (TVK) elvű, degresszív alapú (értsd: büntető jellegű) finanszírozása azonban egyértelmű korlátot jelent számunkra a további látványos eredmény eléréséhez. Ezt a korlátot (a fenntartó önkormányzat anyagi megterhelése helyett) a régóta változatlan szinten lévő TVK emelésének elfogadtatásával tudjuk csak áttörni. A finanszírozó NEAK részéről a támogatás birtokában bízunk a financiális döntéshozó minisztérium mielőbbi pozitív határozatában.

Érd, 2020. február 12.






Bárány Zsolt 







főigazgató 

· 1 sz. melléklet – Dr. Romics László Egészségügyi Intézmény óraszámai 

· 2 sz. melléklet – A Dr. Romics László Egészségügyi Intézmény 2019. évi betegforgalmi adatai (laborral együtt)
· 3. sz. melléklet – A Dr. Romics László Egészségügyi Intézmény 2019. évi bevételei és kiadásai

· 4. sz. melléklet – Jelentés a stratégiai terv végrehajtásáról 


